রাস্তার দু’ধারে দু’পা অন্তর স্মৃতিসৌধ। কোনওটা রাজনৈতিক ব্যক্তিত্ব, কোনওটা বা মনীষীদের স্মরণে তৈরি। উত্তর কলকাতায় রাজা দীনেন্দ্র স্ট্রিটের এই সৌধসারিতে ‘স্পটলাইট’ অবশ্য রাজনৈতিক ব্যক্তিত্বরাই কাড়ছেন!
স্থানীয়দের একাংশ জানাচ্ছেন, গত কয়েক বছর ধরে ওই রাস্তার দু’ধারে তৈরি হয়েছে একাধিক স্মৃতিসৌধ। তবে রক্ষণাবেক্ষণের অভাবে সেগুলির অধিকাংশই মলিন। স্থানীয় চা বিক্রেতা বিবেক রায়ের কথায়, ‘‘সবক’টির যে দেখভাল হয় না, এমন নয়। তবে মনীষীদের সৌধগুলিই বেশি অবহেলিত।’’ বিবেকই জানালেন, রাজনৈতিক ব্যক্তিত্বদের স্মৃতিসৌধ সে তুলনায় বেশি যত্নআত্তি পায়। তাঁর কথায়, ‘‘পার্টির সৌধ, শহিদবেদীগুলি এখানে মনীষীদের তুলনায় বহাল তবিয়তে আছে।’’
ওই রাস্তায় মানিকতলার দিক থেকে গৌরীবাড়ি পর্যন্ত একাধিক সৌধ রয়েছে। সম্প্রতি এক দুপুরে দেখা গেল লালাবাগানের সামনে রবীন্দ্রনাথ ঠাকুরের স্মৃতিসৌধটির বেহাল অবস্থা। সামনের রাস্তায় ডাঁই করে রাখা নির্মাণসামগ্রী। বিদ্যুতের সংযোগহীন ত্রিফলা আলোয় ঘেরা রবীন্দ্রনাথের মূর্তিতে ধুলোর পুরু আস্তরণ। সংস্কারের অভাব এতই স্পষ্ট যে, মূর্তির পাশে লেখা তাঁর কবিতা পড়াই যাচ্ছে না! ঘেরা জায়গাটুকুর ভিতরে পড়ে রয়েছে কয়েকটি খালি মদের বোতল। কয়েক পা দূরে নেতাজি সুভাষচন্দ্র বসু এবং স্বাধীনতা সংগ্রামী তপন গঙ্গোপাধ্যায়ের স্মৃতিসৌধের হালও তথৈবচ!
আবার এই রবীন্দ্রনাথের পাশেই ঝকঝক করছে রাজ্যের শাসকদলের পতাকায় ঘেরা একটি সৌধ। যেখানে এলইডি আলো ঘিরে রেখেছে প্রাক্তন প্রধানমন্ত্রী ইন্দিরা গাঁধী এবং রাজীব গাঁধীর আবক্ষ মূর্তি। এ প্রসঙ্গে স্থানীয় এক তৃণমূলকর্মীর মন্তব্য, ‘‘মনীষীরা পুরনো হয়ে গিয়েছেন। দলনেত্রীর মূর্তি হলে দেখতেন সকলে পুজো করতো।’’ সৌধের ‘বৈষম্য’ নিয়ে প্রশ্নের উত্তরে তিনি বলেন, ‘‘বিষয়টি কাউন্সিলরকে জিগ্যেস করুন।’’
এই এলাকাটি পড়ে কলকাতা পুরসভার ১৫ নম্বর ওয়ার্ডে। এ বিষয়ে ওই ওয়ার্ডের কাউন্সিলর শুক্লা ভোড়ের কাছে জানতে চাওয়া হলে তাঁর প্রতিক্রিয়া, ‘‘ওগুলো পুরনো হয়ে গিয়েছে। নতুন করে সংস্কারের কাজ করতে হবে।’’